Արիանա (երգչուհի)

Արիանա Ռոուզ (իրական ազգանունը՝ Գրինբլաթ, ), ամերիկյան և ռուսական R&B երգչուհի։

Կենսագրություն 
Արիանան ծնվել է Տեխասի Հյուսթոն քաղաքում 1985 թվականի օգոստոսի 16-ին։ Յոթ տարեկանում ընտանիքի հետ տեղափոխվել է Մոսկվա և ընդունվել անգլո-ամերիկյան դպրոց։ Մանկուց սովորել է դաշնամուր նվագել, 12 տարեկանում սկսել է զբաղվել վոկալով և խորեոգրաֆիայով։ Շուտով Գրեգորի Գրինբլաթը՝ Արիանայի հայրը և նրա անձնական մենեջերը, դստերը ծանոթացրել է իր վաղեմի ընկերոջ՝ խորհրդային և ռուս երաժիշտ և պրոդյուսեր Մատվեյ Անիչկինի հետ։ Ձայնագրելով իր առաջին դեմո ձայնագրությունը՝ Արիանան այն ցույց է տվել Անիչկինին, և շուտով սկսվել է նրանց համագործակցությունը։

Անիչկինի հետ Արիանայի առաջին համատեղ աշխատանքը՝ «The Fire Was Dead», 2000 թվականի աշնանը հայտնվել է հանրահայտ MTV երաժշտական հեռուստաալիքի էկրանին, և շուտով երգչուհին պայմանագիր է կնքել Sony Music ընկերության հետ։ 2000 թվականի դեկտեմբերի 25-ին թողարկվել է սուրբծննդյան «Happy New Year» սինգլը, որում տեղ են գտել «Новый год» («Նոր Տարի») և  «Под испанским небом» («Իսպանական երկնքի տակ») երգերը, ինչպես նաև նրանց անգլերեն տարբերակները։ Երգերի ռուսերեն տեքստերի հեղինակը Մատվեյ Անիչկինն է, իսկ անգլերեն տեքստերը գրել է ինքը՝ երգչուհին։ 2001 թվականի սկզբին Կիպրոսում տեղի են ունեցել «Не пожалеешь» («Չես զղջա») երգի տեսահոլովակի նկարահանումները, որի ռեժիսորը Յուրի Գրիմովն է։ Նույն թվականին Արիանան արժանացել է «Ոսկե գրամոֆոն» մրցանակի «Под испанским небом» կոմպոզիցիայի համար և անցել «Տարվա երգ» մրցույթի եզրափակիչ»։

2002 թվականի սեպտեմբերի 24-ին համացանցում ներկայացվել է երգչուհու «Первая любовь» («Առաջին սեր») դեբյուտային ստուդիական ալբոմը, իսկ 2002 թվականի հոկտեմբերի 4-ին ալբոմը պաշտոնապես թողարկվել է։ Նույն օրը Կիևում տեղի է ունեցել ալբոմի շնորհանդեսը։ Այն ներառում է 17 երգեր, որոնք կատարվել են ինչպես ռուսերեն, այնպես էլ անգլերեն։ Ալբոմի բոլոր երգերի հեղինակն ու պրոդյուսերը եղել է Անիչկինը։ Նույն թվականին ալբոմի համանուն գլխավոր կոմպոզիցիայի հիման վրա ռեժիսոր Օլեգ Գուսևը նկարահանել է տեսահոլովակ, որի նկարահանումները տեղի են ունեցել Սանկտ Պետերբուրգում։ Շուտով Արիանան առաջադրվել է MTV Europe Music Awards մրցանակաբաշխությանը որպես լավագույն ռուս կատարող։ 2002 թվականի վերջին Արիանան կրկին դարձել է «Ոսկե Գրամոֆոն» և «Տարվա երգ» մրցանակների դափնեկիր։

2003 թվականի սկզբին Արիանան Ալեքսանդր Մարշալի հետ միասին ձայնագրել է «Յունոնա և Ավոս» ռոք օպերայից ռոմանսի նոր տարբերակ՝  «Я тебя никогда не забуду» («Ես քեզ երբեք չեմ մոռանա»)։ Տարվա վերջին Արիանան և Մարշալն արժանացել են «Ոսկե Գրամոֆոն», «Տարվա երգ», ինչպես նաև «Հարյուրտոկոսանոց հիթ» մրցանակների։ Նույն տարում Արիանան գերազանցությամբ ավարտել է Մոսկվայի անգլո-ամերիկյան դպրոցը։ 2003 թվականի վերջին Լոս Անջելեսում Արիանան սկսել է ձայնագրել անգլալեզու ալբոմ։ Բացի այդ, նա դերասանական վարպետության դասեր է ստացել Հոլիվուդի հայտնի մանկավարժներից և վոկալի դասեր Սեթ Ռիգզից, որի մոտ նախկինում սովորել են այնպիսի արտիստներ, ինչպիսիք են Մայքլ Ջեքսոնը, Բարբարա Սթրեյզանդը և Սթիվի Ուանդերը։

2004 թվականի կեսերին Արիանան վերադարձել է Մոսկվա՝ աշխատելու երկրորդ ռուսալեզու ալբոմի վրա։ Ձայնասկավառակը ստացել է «Без компромиссов» («Առանց փոխզիջումների») անվանումը և պարունակում է 12 ստեղծագործություն։ Ալբոմում հատուկ տեղ է զբաղեցրել իտալացի կոմպոզիտոր Տոմազո Ալբինոնիի երաժշտությամբ և Մատվեյ Անիչկինի տեքստով «Ադաջիո» երգը։

2010 թվականին Արիանան ամուսնացել է գործարար Լև Գրաչյով-Շնեուրի հետ, որը հայտնի է նաև որպես «Тет-А-Тет» խմբի մենակատար։

2014 թվականին Արիանան զբաղվել է ռեստորանային բիզնեսով և Նյու Յորքում բացել ռուսական խոհանոցի «Արիանա» ռեստորանը՝ երաժշտական գործունեությունը մղելով երկրորդ պլան։ 2015 թվականին ռեստորանը փակվել է։

Սկավառակագրություն 

 «Happy New Year» (սինգլ) (2000)
 «Под испанским небом» (սինգլ) (2001)
 «Первая любовь» (2002)
 «I’ll Do It All Again» (2002)
 «Я тебя никогда не забуду» (սինգլ) (2003)
 «Без компромиссов» (2005)

Ծանոթագրություններ

Արտաքին հղումներ 
 Rose LadyRose – Յութուբ
 Արիանան Discogs կայքում 

«Ոսկե գրամաֆոն» մրցանակի դափնեկիրներ
Ամերիկացի երգչուհիներ
Ռուս երգչուհիներ